Niagara jõgi

Niagara jõgi on jõgi Põhja-Ameerikas, USA ja Kanada piiril. Jõgi on tuntud ühe maailma suurema joa – Niagara – asukohana.

Niagara jõgi voolab välja Erie järvest. Ülemjooksul voolab rahulikult, on laevatatav ja hargneb. Harude vahele jääb Grand Islandi saar. Allpool harude ühinemiskohta algavad Niagara joa juurde kuuluvad kärestikud, milles jõgi hargneb uuesti. Sealsete harude vahele jääb Kitsesaar (Goat Island). Vasakpoolne, peaharu langeb hobuserauakujuliselt Hoburaua joana (Horseshoe Falls) sügavasse uuristusbasseini. Parempoolne, kitsam ja madalam haru langeb Ameerika joana (American Falls) rusukaldele ja rusukalde jalamil ühineb peaharuga. Jugadest allpool on jõgi sügavas järsunõlvalises kanjonis laevatatav. Umbes 4 km jugadest allpool kanjon aheneb ja muutub kärestikuliseks. Ühes kohas muudab jõgi järsult suunda. Pärast kuristikust väljumist voolab jõgi rahulikult ja laevatatavana Ontario järve.

Kategooria:Saint Lawrence'i jõgikond
Kategooria:Suur järvistu
Kategooria:Ameerika Ühendriikide jõed
Kategooria:Kanada jõed